
הכנסת השבע-עשרה






נוסח לא מתוקן

מושב רביעי

פרוטוקול 
מישיבת ועדת  הכספים

יום שני, א' שבט, תשס"ט (26/01/2009) בשעה 09:50
סדר היום:


תקנות ני"ע (סייג לעניין המניות הבנקאיות שבהסדר)(הוראת שעה)(תיקון), התשס"ט-2009
נכחו:
חברי הוועדה:

אבישי ברוורמן – היו"ר

אבשלום וילן

יצחק זיו

אמנון כהן

יעקב ליצמן

שלמה מולה

ראובן ריבלין

מוזמנים:
עו"ד שוני אלבק – יועמ"ש, הרשות לניירות ערך

עו"ד איתן עקיבא – סמנכ"ל כלל פיננסים

עמי כהן –  יו"ר אגף הפנסיה, ההסתדרות הכללית 
ייעוץ משפטי:
ענת מימון

מנהל הוועדה:
טמיר כהן

רשמת פרלמנטרית:
אתי אפלבוים

תקנות ני"ע (סייג לעניין המניות הבנקאיות שבהסדר)(הוראת שעה)(תיקון), התשס"ט-2009
היו”ר אבישי ברוורמן:

על סדר היום: תקנות ני"ע (סייג לעניין המניות הבנקאיות שבהסדר)(הוראת שעה)(תיקון), התשס"ט-2009. 


נמצא פה עורך דין שוני אלבק מהרשות לניירות ערך, בבקשה. 
שוני אלבק:
בוקר טוב. אנחנו מבקשים כאן להאריך את תוקפן של תקנות ניירות ערך (סייג לעניין המניות הבנקאיות שבהסדר) (הוראת שעה) ב-3 שנים נוספות.

נושא הסדר המניות הבנקאיות ידוע לכולם ולא אכנס אליו. העיקר של ההסדר הוא בכך שלמעשה המדינה היא הבעלים של מניות הבנקים אבל על-מנת שהיא לא תשפיע על השליטה במניות הבנקים, מי שבוחר את הדירקטורים זאת ועדה ניטראלית עצמאית. לכן, כאשר המדינה היא אמנם בעלת המניות אבל איננה שולטת - - -  

המדינה היא עדיין בעלים של מניות בשני בנקים, בבנק לאומי ובבנק דיסקונט. בתנאי השוק הנוכחיים והמשבר הכלכלי, שאין טעם להרחיב את הדיבור עליו, היכולת שלה למכור את המניות בעתיד הנראה לעין כנראה בעייתי ביותר. לכן אנחנו מבקשים להאריך את התקנות האלה בשלוש שנים נוספות, מתוך הערכה, הנחה או השערה שבמהלך השלוש שנים האלה אפשר יהיה להסדיר את העניין, כאשר המשק יתאושש. 

יצחק זיו:

 זאת אומרת שאתה צופה 3 שנים קשות. 

אבשלום וילן:

אני לא מבין משהו. בפעם הקודמת אמרת שנה וחצי. היתה אז אופטימיות שתוך שנה וחצי  - בכלל, בזמנו שר האוצר, נתניהו, הבטיח שכל משפחה בישראל תקבל מניות. מכרו לנו אשליות. אני רואה איזה אשליות הולכים למכור לנו בקרוב. 

יעקב ליצמן:

קרו שני דברים: התחלף שר האוצר - - -  

אבשלום וילן:

אני אגיד לך, אלוהים ישמור. 

שלמה מולה:

 אתה מאמין לנתניהו?

אבשלום וילן:

 כנראה שמה שהיה הוא שיהיה ואין חדש תחת השמש, כך אמר קוהלת. כנראה שאנחנו הולכים לקבל את אותו מר נתניהו. הוא שוב יחזור לגשר הפיקוד. 


אני שואל מה קרה? מה נשתנה? למה שלוש שנים? למה לא שנתיים? בסופו של דבר, אם המטרה היא שהמדינה לא תמשיך להחזיק במניות הבנקים, אני לא רואה שנותר שום תמריץ אם מאשרים את זה ל-3 שנים. האמנם?

היו"ר אבישי ברוורמן:


כהרגלו, חבר הכנסת וילן נותן גם את התפיסה של המקרו אבל תמיד שואל שאלות חדות גם במיקרו. 

שוני אלבק:
כשבאנו לכאן לפני שנה וחצי היו הסדרים על השולחן והיתה הערכה שהם יתקיימו. היתה אופציה לבעלי השליטה בבנק דיסקונט להשלים את הרכישה. האופציה הזאת פגה בסוף שנת 2008, לאור העובדה שמחיר האופציה היה הרבה הרבה מחוץ לכסף, בגלל הנפילה בשווי ניירות הערך של בנק דיסקונט במהלך שנת 2008. כשבאנו לפני שנה וחצי ראינו סיכוי סביר למכירה של מניות של בנק לאומי. אז עמדה על הפרק השאלה האם המפקח על הבנקים יאשר את קבוצת סרברוס גבריאל, לרכוש את החצי השני של מניות בנק לאומי? גם זה לא קרה ולכן חזרנו לנקודת האפס בהיבט הזה. 

כמובן שאני לא יכול להתייחס להבטחות או אמירות של שר האוצר או משרד האוצר. אני מסתכל על זה מנקודת המבט של רשות ניירות הערך בלבד. על-פי ההערכות של האוצר, התבקשנו להאריך את התקופה ל-3 שנים. בסופו של דבר אנחנו מתעסקים בגילוי ופטור מסוים מגילוי. זה כל מה שבא בפניכם כרגע ולא מעבר לכך. 

ראובן ריבלין:

 אני רוצה לדעת אם יש גורם נוסף שמתייחס לעניין הזה. 

היו"ר אבישי ברוורמן:


אין כאן סביב השולחן גורם נוסף. 

ראובן ריבלין:


לי אין שאלות.

אבשלום וילן:

 אני מבקש להאריך בשנתיים בלבד. 

היו”ר אבישי ברוורמן:

 אני אעלה את שתי ההצעות. 

ראובן ריבלין:

אתה מסכים שנצביע על שנתיים?

שוני אלבק:
אני לא רואה סיבה לכך. 

ראובן ריבלין:


מה שהוא עשה כפרלמנטר זה נכון. אנחנו יכולים להצביע כן או לא על מה שהוא אומר. אם אתה מסכים שנתיים, נצביע על שנתיים.

שוני אלבק:


אני לא רואה סיבה. 

היו”ר אבישי ברוורמן:

אתה יכול להתנגד או להימנע. 

מי בעד? מי נגד? מי נמנע?

הצבעה

בעד ההצעה – רוב

נגד – 1 (אבשלום וילן)

נמנעים – אין

ההצעה התקבלה

היו"ר אבישי ברוורמן:


ההצעה התקבלה. התנגד חבר הכנסת אבו וילן, מהתנועה החדשה מר"צ.  

(הישיבה ננעלה בשעה 10:00)

